Nariadenie Európskeho parlamentu a Rady (ES) č. 1059/2003
z 26. mája 2003
o zostavení spoločnej nomenklatúry územných jednotiek pre štatistické účely (NUTS)
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 285,
so zreteľom na návrh Komisie[1],
so zreteľom na stanovisko Európskeho hospodárskeho a sociálneho výboru[2],
so zreteľom na stanovisko Výboru regiónov[3],
konajúc v súlade s postupom ustanoveným v článku 251 zmluvy[4],
keďže:
(1) užívatelia štatistiky vyjadrujú narastajúcu potrebu zosúladenia s cieľom disponovať porovnateľnými údajmi pre v rámci celej Európskej únie. Na bezproblémové fungovanie vnútorného trhu sú potrebné štatistické normy pre zber, prenos a uverejňovanie národných štatistík a štatistík spoločenstva, aby všetci účastníci vnútorného trhu mohli mať k dispozícii porovnateľné štatistické údaje. V tejto súvislosti sú klasifikácie dôležitým nástrojom pre zber, zostavovanie a šírenie porovnateľných štatistík;
(2) regionálne štatistiky predstavujú základný kameň európskeho štatistického systému. Používajú sa na mnoho rôznych účelov. Už veľa rokov sa na základe spoločnej regionálnej klasifikácie s názvom "nomenklatúra územných jednotiek pre štatistické účely" (ďalej len "NUTS") zbierajú, zostavujú a rozširujú európske regionálne štatistiky. V súčasnosti je primerané stanoviť túto regionálnu klasifikáciu právny rámec a určiť jasné pravidlá zmien a doplnkov tejto klasifikácie. Klasifikácia NUTS by nemala brániť existencii iných rozčlenení a klasifikácií.
(3) všetky štatistiky členských štátov predložené Komisii, ktoré sú rozčlenené podľa územných jednotiek, by preto mali podľa možnosti používať klasifikáciu NUTS;
(4) pri analýze a rozširovaní by Komisia mala podľa možnosti používať klasifikáciu NUTS pre všetky štatistiky klasifikované územnými jednotkami;
(5) pre regionálne štatistiky sú v závislosti od účelu týchto štatistík na národnej a európskej úrovni potrebné rôzne úrovne. Pre európsku regionálnu klasifikáciu je primerané používať aspoň tri hierarchické úrovne. Členské štáty by mohli používať ďalšie úrovne NUTS v prípadoch, keď to považujú za potrebné.
(6) informácie o súčasnom územnom zložení regiónov úrovne 3 NUTS sú potrebné na riadnu správu klasifikácie NUTS a mali by sa preto pravidelne zasielať Komisii;
(7) regióny sa určujú na základe objektívnych kritérií s cieľom zabezpečiť nestrannosť pri zostavovaní a používaní regionálnych štatistík;
(8) pre používateľov regionálnych štatistík musí byť systém z časového hľadiska stabilný. Klasifikácia NUTS by sa preto nemala meniť a dopĺňať príliš často. Toto nariadenie zabezpečí väčšiu stabilitu pravidiel z časového hľadiska;
(9) porovnateľnosť regionálnych štatistík si vyžaduje, aby regióny boli porovnateľnej veľkosti, pokiaľ ide o populáciu. S cieľom dosiahnuť tento cieľ by zmeny a doplnky klasifikácie NUTS mali viesť k väčšej homogénnosti regionálnej štruktúry, pokiaľ ide o veľkosť populácie;
(10) musí sa taktiež zohľadňovať aktuálna politická, administratívna a inštitucionálna situácia. Neadministratívne jednotky musia zohľadňovať hospodárske, sociálne, historické, kultúrne, geografické alebo environmentálne kritériá;
(11) mal by sa uvádzať odkaz na definíciu pojmu "obyvateľstvo", na ktorom je klasifikácia založená;
(12) klasifikácia NUTS je obmedzená na hospodárske územie členských štátov a nezabezpečuje úplné pokrytie územia, na ktoré sa vzťahuje Zmluva o založení Európskeho spoločenstva. Jej použitie na účely spoločenstva sa preto musí hodnotiť od prípadu k prípadu. Hospodárske územie každej krajiny podľa definície v rozhodnutí Komisie 91/450/EHS[5] taktiež zahŕňa mimoregionálnu oblasť, ktorá pozostáva z častí hospodárskeho územia, ktoré sa nedajú priradiť k určitému regiónu (vzdušný priestor, teritoriálne vody a kontinentálny šelf, územné enklávy, najmä veľvyslanectvá, konzuláty a vojenské základne a náleziská ropy, zemného plynu atď. v medzinárodných vodách mimo kontinentálneho pobrežia, dobývané jednotkami usadenými na území). Klasifikácia NUTS musí taktiež zabezpečovať možnosť štatistiky pre toto mimoregionálne územie;
(13) zmeny a doplnky klasifikácie NUTS si budú vyžadovať úzke porady s členskými štátmi;
(14) vzhľadom na to, že cieľ navrhovaných opatrení, menovite zosúladenie regionálnych štatistík, nie je možné dostatočne dosiahnuť na úrovni členských štátov, a preto sa dá lepšie dosiahnuť na úrovni spoločenstva, môže spoločenstvo prijímať opatrenia v súlade s princípom subsidiarity stanoveným v článku 5 zmluvy. V súlade s princípom proporcionality stanoveným v uvedenom článku sa toto nariadenie neuplatňuje nad rámec toho, čo je potrebné na dosiahnutie uvedeného cieľa;
(15) klasifikácia NUTS zostavená v tomto nariadení by mala nahradiť "nomenklatúru územných jednotiek pre štatistické účely", ktorú doteraz zostavil Štatistický úrad Európskych spoločenstiev v spolupráci s národnými štatistickými úradmi. V dôsledku toho všetky odkazy na "nomenklatúru územných jednotiek pre štatistické účely" v právnych predpisoch spoločenstva by sa teraz mali chápať ako odkazy na klasifikáciu NUTS ustanovenú v tomto nariadení;
(16) nariadenie Rady (ES) č. 322/97 zo 17. februára 1997 o štatistike spoločenstva[6] predstavuje referenčný rámec pre ustanovenia tohto nariadenia;
(17) opatrenia potrebné na vykonávanie tohto nariadenia by sa mali prijať v súlade s nariadením Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu[7];
(18) v súlade s jeho článkom 3 rozhodnutia Rady 89/382/EHS, Euratom boli uskutočnené porady s Výborom pre štatistický program ustanovený uvedeným rozhodnutím[8],
PRIJALI TOTO NARIADENIE:
Článok 1
Rozsah pôsobnosti
1. Účelom tohto nariadenia je zostaviť spoločnú štatistickú nomenklatúru územných jednotiek, ďalej len "NUTS", s cieľom umožniť zber, zostavovanie a rozširovanie harmonizovaných regionálnych štatistík v spoločenstve.
2. Klasifikácia NUTS ustanovená v prílohe I nahrádza "nomenklatúru územných jednotiek (NUTS)", ktorú zostavil Štatistický úrad Európskych spoločenstiev v spolupráci s národnými štatistickými úradmi členských štátov.
Článok 2
Štruktúra
1. Klasifikácia NUTS rozčleňuje hospodárske územie členských štátov definované v rozhodnutí 91/450/EHS na územné jednotky. Každej územnej jednotke je pridelený osobitný kód a názov.
2. Klasifikácia NUTS je hierarchická. Rozčleňuje každý členský štát na územné jednotky úrovne 1 NUTS, z ktorých je každá rozčlenená na územné jednotky úrovne 2 NUTS, z ktorých je každá rozčlenená na územné jednotky úrovne 3 NUTS.
3. Určitá územná jednotka však môže byť zatriedená do viacerých úrovní NUTS.
4. Na rovnakej úrovni NUTS nemôžu byť dve rôzne územné jednotky v tom istom členskom štáte označené tým istým názvom. Ak majú dve územné jednotky v rôznych členských štátoch ten istý názov, pridáva sa k názvu územnej jednotky identifikačný kód krajiny.
5. Každý členský štát sa môže rozhodnúť používať ďalšie hierarchické úrovne, do ktorých môže byť rozčlenená úroveň 3 NUTS. Do dvoch rokov od nadobudnutia účinnosti tohto rozhodnutia predloží Komisia po porade s členskými štátmi Európskemu parlamentu a Rade oznámenie o primeranosti ustanovenia európskych pravidiel pre ďalšie úrovne v nomenklatúre NUTS.
Článok 3
Klasifikačné kritériá
1. Administratívne jednotky existujúce v rámci členských štátov predstavujú prvé kritérium používané pri definícii územných jednotiek.
Na tento účel "administratívna jednotka" znamená geografickú oblasť s administratívnym orgánom, ktorý je oprávnený prijímať administratívne alebo politické rozhodnutia pre danú oblasť v právnom a inštitucionálnom rámci členského štátu.
2. S cieľom ustanoviť príslušnú úroveň NUTS, do ktorej sa má zatriediť určitá trieda administratívnych jednotiek v členskom štáte, priemerná veľkosť tejto triedy administratívnych jednotiek v príslušnom členskom štáte spadá do týchto populačných prahov:
Úroveň Minimum Maximum
NUTS 1 3 milióny 7 milióny
NUTS 2 800 000 3 milióny
NUTS 3 150 000 800 000
Ak je populácia celého členského štátu nižšia ako minimum danej úrovne NUTS, je pre túto úroveň celý členský štát jednou územnou jednotkou NUTS.
3. Na účel tohto nariadenia pozostáva populácia územnej jednotky z osôb, ktoré majú v tejto oblasti zvyčajné miesto bydliska.
4. Existujúce administratívne jednotky používané v klasifikácii NUTS, sa ustanovujú v prílohe II. Zmeny a doplnky prílohy II sa prijímajú v súlade s regulačným postupom uvedeným v článku 7 ods. 2
5. Ak pre danú úroveň NUTS neexistujú v členskom štáte žiadne administratívne jednotky primeranej veľkosti, v súlade s kritériami uvedenými v odseku 2 sa táto úroveň NUTS vytvorí spojením príslušného počtu existujúcich menších susediacich administratívnych jednotiek. Pri tomto spájaní sa zohľadňujú také dôležité kritériá, ako sú kritériá geografické, sociálno-hospodárske, historické, kultúrne alebo environmentálne.
Výsledné spojené jednotky sa ďalej nazývajú "neadministratívne jednotky". Veľkosť neadministratívnych jednotiek v členskom štáte pre danú úroveň NUTS spadá do populačných prahov uvedených v odseku 2.
V súlade s regulačným postupom uvedeným v článku 7 ods. 2 sa však môžu jednotlivé neadministratívne jednotky odchýliť od týchto prahov z dôvodov konkrétnej geografickej, sociálno-ekonomickej, historickej, kultúrnej alebo environmentálnej situácie, najmä na ostrovoch a najvzdialenejších regiónoch.
Článok 4
Súčasti NUTS
1. Do šiestich mesiacov od nadobudnutia účinnosti tohto nariadenia Komisia uverejní súčasti každej územnej jednotky úrovne 3 NUTS, pričom uvedie menšie administratívne jednotky podľa prílohy III tak, ako ich zaslali členské štáty.
Zmeny a doplnky prílohy III sa prijímajú v súlade s regulačným postupom uvedeným v článku 7 ods. 2
2. Počas prvých šiestich mesiacov každého roka zasielajú členské štáty Komisii všetky zmeny súčastí za predošlý rok, ktoré môžu ovplyvniť hranice úrovne 3 NUTS, pričom dodržia elektronický formát údajov požadovaný Komisiou.
Článok 5
Zmeny a doplnky NUTS
1. Členské štáty informujú Komisiu o:
a) všetkých zmenách, ktoré sa vyskytli v administratívnych jednotkách, pokiaľ môžu ovplyvniť klasifikáciu NUTS ustanovenú v prílohe I alebo obsah príloh II a III.
b) všetkých zmenách na národnej úrovni, ktoré môžu ovplyvniť klasifikáciu NUTS v súlade s klasifikačnými kritériami ustanovenými v článku 3.
2. Zmeny hraníc úrovne 3 NUTS v dôsledku zmien menších administratívnych jednotiek ustanovených v prílohe III:
a) sa nepovažujú za zmeny a doplnky NUTS, pokiaľ je ich dôsledkom premiestnenie obyvateľstva rovné jednému percentu príslušných územných jednotiek NUTS 3 alebo nižšie;
b) sa považujú za zmeny a doplnenia NUTS v súlade s odsekom 3 tohto článku, pokiaľ je ich dôsledkom premiestnenie populácie vyššie ako jedno percento príslušných územných jednotiek NUTS 3.
3. Zmeny a doplnenia NUTS pre neadministratívne jednotky v členskom štáte uvedené v článku 3 ods. 5 sa môžu vykonať, ak na príslušnej úrovni NUTS zmena a doplnok znižuje štandardnú odchýlku veľkosti všetkých územných jednotiek EÚ vyjadrenú v počte obyvateľstva.
4. Zmeny a doplnky klasifikácie NUTS sa prijímajú nie častejšie ako každé tri roky v druhej polovici kalendárneho roka na základe kritérií stanovených v článku 3 v súlade s regulačným postupom uvedeným v článku 7 ods. 2 V prípade značnej reorganizácie príslušnej administratívnej štruktúry členského štátu sa však môžu zmeny a doplnenia klasifikácie NUTS prijímať v kratších ako trojročných intervaloch.
Pokiaľ ide o prenos údajov Komisii, nadobúdajú vykonávacie pravidlá Komisie uvedené v prvom pododseku účinnosť 1. januára druhého roku po ich prijatí.
5. Pri zmenách a doplneniach klasifikácie NUTS zasiela príslušný členský štát Komisii časové rady pre nové regionálne rozčlenenie ako náhradu za údaje, ktoré už boli zaslané. Zoznam časových radov a ich dĺžka sa určia v súlade s regulačným postupom uvedeným v článku 7 ods. 2, pričom sa zohľadní, či je vôbec možné ich predložiť. Tieto časové rady sa majú dodať do dvoch rokoch od zmien a doplnkov klasifikácie NUTS.
Článok 6
Správa
Komisia prijíma potrebné opatrenia na zabezpečenie dôslednej správy klasifikácie NUTS. Súčasťou týchto opatrení môžu byť najmä:
a) návrhy a aktualizácia vysvetliviek NUTS;
b) skúmanie problémov vyplývajúcich zo zavádzania NUTS do klasifikácie územných jednotiek členských štátov.
Článok 7
Postup
1. Komisii pomáha Výbor pre štatistický program ustanovený článkom 1 rozhodnutia 89/382/EHS, Euratom (ďalej len výbor).
2. Keď sa odkazuje na tento odsek, uplatnia sa články 5 a 7 rozhodnutia 1999/468/ES so zreteľom na ustanovenia jeho článku 8.
3. Výbor prijme svoj rokovací poriadok.
Článok 8
Správy
Tri roky po nadobudnutí účinnosti tohto nariadenia predloží Komisia Európskemu parlamentu a Rade správu o jeho vykonávaní.
Článok 9
Nadobudnutie účinnosti
Toto nariadenie nadobúda účinnosť 20. deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 26. mája 2003